Han var sønn av riksråd Verner Parsberg (d. 1567) og Anne Manderupsdatter Holck (d. 1591). På sin tradisjonelle utenlandsreise for unge adelsmenn, oppholdt Parsberg seg på universitetene i Wittenberg (1565) og i Rostock (1567). Sistnevnte sted havnet han i duell med sin fetter Tycho Brahe, hvis nese han skamferte. De to ble imidlertid visstnok snart forlikt, og siden venner for livet. Brahe brukte resten av livet en protese av sølv over den skadete nesen.